Source: https://ezahir.hu/2017/04/27/enyhitettek-a-halalra-eheztetett-agardi-kisfiu-ugyeben-hozott-elsofoku-iteletet/
Timestamp: 2018-06-19 07:00:17
Document Index: 3067458

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Enyhítették a halálra éheztetett agárdi kisfiú ügyében hozott elsőfokú ítéletet – Ez a hír
Megjelent: 2017. április 27. csütörtök, 13:31
Enyhítette a halálra éheztetett agárdi kisfiú szüleinek és nagyszüleinek elsőfokú ítéletét a Fővárosi Ítélőtábla csütörtökön. Orvosi vélemény szerint a szülők az egészséges étkezés megszállottjai voltak, és emiatt tudatuk beszűkült, ezért enyhítették büntetésüket.
A táblabíróság jogerős ítéletében a szülők büntetését 12-12 év börtönre enyhítette. Az indoklásban megjegyezték, a törvényszék a maximális büntetést szabta ki, a másodfok azonban figyelemmel volt a vádlottak “korlátozottságára“. Orvosi vélemény szerint ugyanis a szülők az egészséges étkezés megszállottjai voltak, és emiatt tudatuk beszűkült, ezért enyhítették büntetésüket. A másodfok a szülők esetében mellőzte a társtettesi minősítést. A nagyapa büntetését tíz, a nagymamáét kilenc év börtönre enyhítette az ítélőtábla, és társtettes helyett bűnsegédként ítélte el őket. A szülők és a nagyszülők leghamarabb büntetésük kétharmad részének letöltése után bocsáthatók feltételes szabadságra.
A természetgyógyászt foglalkozás körben elkövetett veszélyeztetésben találták bűnösnek, és a büntetését három év letöltendő börtönre súlyosították, és végleg eltiltották az alternatív gyógyászattól. A bíróság szerint ugyanis nem gondatlan volt, hanem szándékosan szegte meg szakmája szabályait, és nem hívta fel a szülőket, hogy forduljanak orvoshoz. Az ítélőtábla a doktornő büntetését hat hónap – két évre felfüggesztett – fogházra enyhítette az idő múlására és arra hivatkozva, hogy az ő magatartása nem volt oksági kapcsolatban a gyermek halálával – elmulasztotta azonban a kisfiú egyéves állapotfelmérését.
Az indoklásban a táblabíróság felhívta a figyelmet arra, hogy a gyerek egészségesen született, nem volt fejlődési rendellenessége. Négy hónapos kora körül kezdett kialakulni a vízfejűsége, amelyet kórházban kellett volna kezelni. A szülők azonban természetgyógyászhoz fordultak, aki – a bíróság megfogalmazása szerint – “varázsvesszővel” próbálta a gyermeket gyógyítani egészen a haláláig. A bíróság hangsúlyozta, a gyermek megdöbbentő állapotban volt, amikor 18 hónapos korában meghalt mindössze 4,5 kiló volt a szokásos 10-12 helyett. A szakértő szerint ha időben kapott volna orvosi ellátást és megfelelő táplálást a gyerek, akkor életben marad; a szülők hiába adtak enni neki, a betegsége miatt minden kijött belőle, holott gyógykezeléssel ezt meg lehetett volna szüntetni. Az ítélőtábla szerint az elsőfokú bíróság helyesen állapította meg a tényállást, hogy az első-, a másod-, a harmad- és a negyedrendű vádlottnak az orvosi kezelés elmulasztása miatti magatartása és a gyermek halála között ok-okozati összefüggés van
MTI Fotó/ Kovács Tamás